b'\n_START_ARTICLE_\nFrank Knox\n_START_SECTION_\nKarri\xc3\xa8re\n_START_PARAGRAPH_\nHan ble f\xc3\xb8dt i Boston i Massachusetts. Han tok utdannelsen sin ved Alma College i Michigan, og tjenestegjorde p\xc3\xa5 Cuba som en del av Rough Riders under den spansk-amerikanske krigen i 1898. Etter krigen begynte Knox som journalist, og ble senere utgiver av flere aviser. Ved presidentvalget i 1912 st\xc3\xb8ttet han Theodore Roosevelt, tidligere nestkommanderende i Rough Riders. Ved den f\xc3\xb8rste verdenskrigs utbrudd st\xc3\xb8ttet Knox at USA skulle g\xc3\xa5 inn i krigen, og da USA omsider gjorde nettopp det, tjenestegjorde Knox som amerikansk artillerioffiser med graden major i Frankrike. _NEWLINE_Knox var en internasjonalist, og st\xc3\xb8ttet amerikansk hjelp til Storbritannia da den andre verdenskrig br\xc3\xb8t ut. Demokraten Franklin D. Roosevelt utnevnte Knox til marineminister. Knox besatte denne stillingen frem til sin d\xc3\xb8d i 1944, og ble bisatt ved \xc3\x86resgravlunden i Arlington.'